Liverpool

Historie

I 1190 ble stedsnavnet skrevet ned som Liuerpul, som betyr en pøl med gjørmete vann. Det er mulig at navnet opprinnelig kommer fra elverpool, åleelven, en referanse til at det er mye ål i Mersey. Norske vikinger oppfattet navnet som Hlidarpoll, moderne norsk Lierpoll, altså liene ved det stille vannet. 
Den egentlige grunnleggelsen av byen dateres gjerne til august 1207, da Liverpool fikk charter som havn og ble en valgkrets. Den var først en militærhavn, hvor man utskipet tropper til Irland. Liverpool slott ble bygget på denne tiden; slottet ble fullstendig fjernet i 1726. Byen var liten og ubetydelig i lang tid; i det 16. århundre var det bare omkring 500 innbyggere, og området var underlagt Chester helt til 1650-årene. Under borgerkrigen ble det flere ganger kjempet om byen, blant annet i en 18 dager lang beleiring i 1644.
Etter dette vokste byen sakte, uten noen bemerkelsesverdige hendelser. I 1698 fikk borgerne tillatelse fra parlamentet til å bygge en ny kirke. Dette er et signal om at noe er i ferd med å skje, og man ser at befolkningen begynner å vokse raskt utover det 18. århundre. Dette skyldtes mye at handelen med Vestindia i stor grad gikk gjennom Liverpool. Den første våtdokken i England ble konstruert i Liverpool i 1715. Slavehandelen førte også til rikdom, og byen har en befolkningsgruppe av afrikansk opprinnelse som kan spore sine aner tilbake til denne tiden. På begynnelsen av det 19. århundre gikk omkring 40 % av verdens handel over havnen i Liverpool.
I det 19. århundre vokste byen raskt, og flere store bygninger ble reist. Mellom 1801 og 1841 ble byens innbyggertall mer enn tredoblet. Etter sultkatastrofen i Irland i 1845 emigrerte rundt 500 000 irer til Liverpool, hvorav over 100 000 ble, noe som har gitt Liverpool en av Englands største katolske minoriteter. Også senere har Liverpool vært et yndet mål for irer som har ønsket å bosette seg i England. Byen fikk status som city i 1880.
I den første halvdelen av det 20. århundre fortsatte byen å ekspandere. Det kom mange innvandrere fra andre europeiske land. En vandrehistorie om at Adolf Hitler skal ha bodd i byen sammen med sin søster regnes ikke som sant av historikere. Mange walisere flyttet også til Liverpool i denne perioden; så mange at byen noen ganger ble kalt «hovedstaden i Nord-Wales». Den nasjonale Eisteddfod, den viktigste walisiske kulturmønstringen, ble holdt i Liverpool i 1884, 1900 og 1929. I 1930 kom byen opp i en befolkning på 850 000.
Under andre verdenskrig var det 80 luftangrep mot Merseyside. Den verste perioden var i mai 1941, da det var jevnlige angrep på havnen i Liverpool i nesten en uke. Omkring 2 500 ble drept, og omkring halvparten av hjemmene i byområdet ble skadet; 11 000 hjem ble helt ødelagt.
Etter krigen fulgte en stor gjenoppbyggingsperiode. Dette omfattet nye boligområder, og Seaforth Dock, det største havneprosjektet i Storbritannia. Men fra 1950-årene hadde byen lidd under nedleggelser i industrien, og i 1985 hadde befolkningstallet falt ned til 460 000.
Historisk var Liverpool en del av grevskapet Lancashire, men byen ble selvstyrt i 1888. I 1974 ble grevskapet Merseyside opprettet. Dette ble i sin tur oppløst som administrativ enhet i 1986. En viktig årsak til opprettelsen av fem enhetlige myndigheter i stedet for det administrative grevskapet var at Militants, en fraksjon innen Labour Party hadde tatt politisk kontroll over flere områder; ved å legge om styresettet kunne man endre på dette.
I 1989 ble 96 Liverpool-fans drept eller alvorlig skadet under Hillsborough-tragedien under en fotballkamp i Sheffield. Tragedien førte til endringer på tribunene britiske fotballbaner, for å unngå gjentagelser. I 1993 var byen igjen i sjokk etter at to ti år gamle gutter, Jon Venables og Robert Thompson, drepte to år gamle James Bulger.

Katedraler

Byen har Englands nyeste anglikanske katedral, Liverpoolkatedralen. Den ble påbegynt i 1904, men to verdenskriger førte til forsinkelser, og den sto ikke ferdig før i 1978. Byen har også en ny katolsk katedral, Liverpool Metropolitan Cathedral, som stod ferdig i 1967. Gaten som ligger mellom den anglikanske og den katolske katedralen, heter forøvrig 'Hope Street'.

Mathew Street

I sentrum av byen ligger gaten Mathew Street, med The Cavern Club, hvor The Beatles opptrådte i tidlige år.
Liverpool International Music Festival, tidligere The Mathew Street Festival, arrangeres i byen hver høst. Under festivalen som er utendørs, spiller mange kjente og ukjente band gratis. Konsertene foregår både i Mathew Street og ellers i byen.

Liverpool Pier Head

Liverpools vel mest kjente landemerke, er The Pier Head eller Liverpool Waterfront, som det også kalles. Dette er de tre kjente bygningene, The Liver Building, The Cunard Building og The Port of Liverpool Building.
Det var fra en terminal i dette området, kalt The Prince's Landing Stage, at Amerika-båtene til The Cunard Line, og The White Star Line, gikk fra. The White Star Line, som blant annet hadde skipet RMS «Titanic», ble senere tatt over av The Cunard Line. The Cunard Line, skiftet da, i 1934, navn til The Cunard White Star Line, men skiftet senere navn tilbake igjen til The Cunard Line.

Utendørs kunst

Det er mange kjente utendørs kunstverk i Liverpool. Det mest kjente er kanskje Lambana eller The Super Lamb Banana, som det egentlig heter. Dette utendørs kunstverket, har stått rundt på flere forskjellige steder på Merseyside, men står nå i Tithebarn Street i Liverpool sentrum.
I Moorfields, ovenfor inngangen til Merseyrail lokaltogstasjonen med samme navn, så er det et kunstverk som heter Turning the Place Over, fra 2007. Dette kunstverket er laget av en skulptør ved navn Richard Wilson, og består av et ovalt utsnitt, med en diameter på åtte meter, av fasaden på en bygning. Kunstverket er konstruert slik at fasadeutsnittet roterer, sånn at man får se vekselvis innsiden og utsiden av fasaden.
På John Lennon Airport, så står det en Yellow Submarine, en gul ubåt, som i den kjente Beatles-sangen og filmen. Og fra annen Beatles-sang, Eleanor Rigby, så kan man finne en statue på benk, i Stanley Street, som ligger i enden av Matthew Street.

Aviser

Liverpool har to aviser; «Liverpool Daily Post», som er en morgenavis og «Liverpool Echo», som er en kveldsavis. De to avisene er søsteraviser; de holder til i samme bygg og de eies begge av avisgruppen Trinity Mirror pls. Trinity Mirror pls er den største britiske avisgruppen og det er også de som står bak den kjente avisen «The Daily Mirror».
Gratisavisen «Metro» har også en egen Liverpool-utgave.